CELEX: 32021D1726
Language: lv
Date: 2021-09-28 00:00:00
Title: Padomes Lēmums (KĀDP) 2021/1726 (2021. gada 28. septembris), ar ko atbalsta kājnieku ieroču un vieglo ieroču nelikumīgas tirdzniecības un izplatīšanas apkarošanu Arābu valstu līgas dalībvalstīs – II fāze

29.9.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 344/7
               
            
         PADOMES LĒMUMS (KĀDP) 2021/1726
         (2021. gada 28. septembris),
         ar ko atbalsta kājnieku ieroču un vieglo ieroču nelikumīgas tirdzniecības un izplatīšanas apkarošanu Arābu valstu līgas dalībvalstīs – II fāze
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 31. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     2018. gada ES stratēģijā pret nelikumīgiem šaujamieročiem, kājnieku ieročiem un vieglajiem ieročiem (VIKI) un to munīciju – “Ieroču drošība un iedzīvotāju aizsardzība” (“ES VIKI stratēģija”) ir teikts, ka Savienība īpašu vērību pievērš reģionālajai sadarbībai kā efektīvam kājnieku ieroču kontroles līdzeklim.
                  
               
                     (2)
                  
                  
                     ES VIKI stratēģijā ir atzīmēts, ka Savienība turpinās atbalstīt sadarbību un palīdzību, lai īstenotu Apvienoto Nāciju Organizācijas (ANO) Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (“ANO RP”).
                  
               
                     (3)
                  
                  
                     Saskaņā ar ES VIKI stratēģiju Savienības atbalsts ANO RP īstenošanai ietvers VIKI un munīcijas pārpalikumu savākšanu un iznīcināšanu, VIKI un munīcijas fizisko drošību un krājumu pārvaldību, marķēšanas, reģistrēšanas un izsekošanas spēju veidošanu, ieroču eksporta kontroles spēju veidošanu, tiesībaizsardzības spēju veidošanu nelikumīgas tirdzniecības apkarošanā, atbalstu embargo uzraudzības un novirzīto ieroču izsekošanas jomā.
                  
               
                     (4)
                  
                  
                     Attiecībā uz Tuvajiem Austrumiem un Ziemeļāfriku ES VIKI stratēģijā ir atzīmēts, ka Savienība turpinās atbalstīt vietējo tiesībaizsardzības un drošības spēku spēju veidošanu fiziskās drošības un krājumu pārvaldības, pārpalikumu iznīcināšanas un nelikumīgu VIKI dokumentēšanas un izsekošanas jomā.
                  
               
                     (5)
                  
                  
                     ANO Ilgtspējīgas attīstības programmā 2030. gadam, ko pieņēma 2015. gada 25. septembrī, ir apstiprināts, ka VIKI nelikumīgas tirdzniecības apkarošana ir vajadzīga, lai sasniegtu daudzus mērķus, tostarp mērķus, kas saistīti ar mieru, taisnīgumu un spēcīgām institūcijām, nabadzības mazināšanu, ekonomikas izaugsmi, veselību, dzimumu līdztiesību un drošām pilsētām un kopienām.
                  
               
                     (6)
                  
                  
                     ANO ģenerālsekretārs savā atbruņošanās programmā “Mūsu kopīgās nākotnes nodrošināšana”, ar ko nāca klajā 2018. gada 24. maijā, aicina īstenot iekļaujošu, integrētu un līdzdalībā balstītu pieeju kājnieku ieroču kontrolei valstu un – dažos gadījumos – apakšreģionālā līmenī.
                  
               
                     (7)
                  
                  
                     Trešajā ANO konferencē, kurā pārskatīja progresu, kas gūts, īstenojot ANO RP, un kura notika 2018. gada jūnijā, ANO dalībvalstis apņēmās attiecīgā gadījumā visos līmeņos stiprināt partnerattiecības un sadarbību, lai novērstu un apkarotu VIKI nelikumīgu tirdzniecību, jo īpaši attiecībā uz robežkontroli, krājumu pārvaldību un drošību, iznīcināšanu un neitralizēšanu, marķēšanu, uzskaiti un izsekošanu, un nelikumīgu starpniecību. ANO dalībvalstis arī apņēmās stiprināt sadarbību ar attiecīgām apakšreģionālām un reģionālām organizācijām, lai pastiprinātu ANO RP un Starptautiskā izsekošanas instrumenta īstenošanu.
                  
               
                     (8)
                  
                  
                     Arābu valstu līga (AVL) ir reģionāla organizācija, kurā apvienojušās visas arābu valstis ar mērķi sekmēt un stiprināt sadarbību starp tās locekļiem.
                  
               
                     (9)
                  
                  
                     Savienība un AVL 2016. gadā izveidoja ES un AVL stratēģisko dialogu un izveidoja vairākas darba grupas.
                  
               
                     (10)
                  
                  
                     Stratēģiskā dialoga Darba grupa masu iznīcināšanas ieroču un ieroču kontroles jautājumos ir noteikusi iespējamas konkrētas sadarbības prioritārās jomas.
                  
               
                     (11)
                  
                  
                     Savienība ar Padomes Lēmumu (KĀDP) 2018/1789 (1) atbalstīja I fāzi projektā, ar ko atbalsta VIKI nelikumīgas tirdzniecības un izplatīšanas apkarošanu AVL dalībvalstīs, un tagad vēlas atbalstīt minētā projekta II fāzi,
                  
               IR PIEŅĒMUSI ŠO LĒMUMU.
         
            1. pants
            
               1.   Lai atbalstītu Arābu valstu līgas (AVL) dalībvalstis to centienos valstīs īstenot Apvienoto Nāciju Organizācijas Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (“ANO RP”) un Starptautisko izsekošanas instrumentu, Savienība centīsies sasniegt šādus mērķus:
               
                           —
                        
                        
                           ilgtspējīgi veidot AVL dalībvalstu nacionālās spējas apkarot kājnieku ieroču un vieglo ieroču (VIKI) nelikumīgu izplatīšanu, apkarot terorismu un pastiprināt drošību pēckonflikta situācijās, pilnībā ievērojot starptautisko cilvēktiesību standartus,
                        
                     
                           —
                        
                        
                           ilgtspējīgi veidot AVL reģionālās spējas risināt minētos problēmjautājumus,
                        
                     
                           —
                        
                        
                           stiprināt AVL dalībvalstu nacionālo kontroli pār VIKI to aprites cikla svarīgākajos posmos,
                        
                     
                           —
                        
                        
                           paplašināt paraugprakses un gūtās pieredzes apmaiņu.
                        
                     
            
               2.   Lai sasniegtu 1. punktā minētos mērķus, Savienība ar šo lēmumu atbalsta rīcību šādās jomās:
               
                           —
                        
                        
                           starptautiska VIKI nodošanas kontrole (nelikumīgu ieroču plūsmu apkarošana),
                        
                     
                           —
                        
                        
                           nelikumīgu kājnieku ieroču avotu identificēšana un sagraušana (tiesībaizsardzības iestāžu spēju veidošana),
                        
                     
                           —
                        
                        
                           citi ar kājnieku ieroču kontroli saistīti pasākumi, tostarp krājumu pārvaldība, saistītu piegāžu kontrole un drošība,
                        
                     
                           —
                        
                        
                           atbruņošanās, demobilizācija un reintegrācija,
                        
                     
                           —
                        
                        
                           informācijas sniegšana saistībā ar nelikumīgiem VIKI un pastiprināta VIKI kontrole.
                        
                     
            
               3.   Detalizēts 1. un 2. punktā minētā projekta apraksts ir izklāstīts šā lēmuma pielikumā.
            
         
         
            2. pants
            
               1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“Augstais pārstāvis”).
            
            
               2.   Šā lēmuma 1. pantā minētā projekta tehnisko īstenošanu ciešā sadarbībā ar AVL Sekretariātu veic Small Arms Survey (“SAS”), ko pārstāv Akadēmiskais starptautisko un attīstības pētījumu institūts, kuram palīdz Starptautiskā Kriminālpolicijas organizācija (Interpols) un Pasaules Muitas organizācija (PMO).
            
            
               3.   SAS, kuram palīdz Interpols un PMO, savus uzdevumus veic Augstā pārstāvja atbildībā. Šajā nolūkā Augstais pārstāvis noslēdz vajadzīgās vienošanās ar SAS.
            
         
         
            3. pants
            
               1.   Finanšu atsauces summa 1. pantā minētā Savienības finansētā projekta īstenošanai ir 5 991 726 EUR.
            
            
               2.   Izdevumus, ko finansē no 1. punktā norādītās atsauces summas, pārvalda saskaņā ar procedūrām un noteikumiem, ko piemēro Savienības budžetam.
            
            
               3.   Komisija uzrauga 2. punktā minēto izdevumu pareizu pārvaldību. Šajā nolūkā Komisija noslēdz nepieciešamo nolīgumu ar SAS. Nolīgumā paredz, ka SAS ir jānodrošina Savienības ieguldījuma pamanāmība atbilstoši ieguldījuma apjomam.
            
            
               4.   Šā panta 3. punktā minēto nolīgumu Komisija cenšas noslēgt pēc iespējas drīz pēc šā lēmuma stāšanās spēkā. Komisija informē Padomi par jebkādām grūtībām minētajā procesā un par nolīguma noslēgšanas datumu.
            
         
         
            4. pants
            
               1.   Pamatojoties uz SAS reizi ceturksnī sagatavotiem regulāriem ziņojumiem, Augstais pārstāvis ziņo Padomei par šā lēmuma īstenošanu.
            
            
               2.   Komisija ziņo par 1. pantā minētā projekta finanšu aspektiem.
            
         
         
            5. pants
            
               1.   Šis lēmums stājas spēkā tā pieņemšanas dienā.
            
            
               2.   Šis lēmums zaudē spēku 36 mēnešus pēc 3. panta 3. punktā minētā nolīguma noslēgšanas. Tomēr, ja minētajā laikposmā nolīgums netiek noslēgts, šis lēmums zaudē spēku sešus mēnešus pēc tā stāšanās spēkā.
            
         
         
            Briselē, 2021. gada 28. septembrī
            
               
                  Padomes vārdā –
               
               
                  priekšsēdētāja
               
               S. KUSTEC
            
         
         
            (1)  Padomes Lēmums (KĀDP) 2018/1789 (2018. gada 19. novembris) par atbalstu kājnieku ieroču un vieglo ieroču nelikumīgas tirdzniecības un izplatīšanas apkarošanai Arābu līgas dalībvalstīs (OV L 293, 20.11.2018., 24. lpp.).
      
      
         
            PIELIKUMS
            PROJEKTA DOKUMENTS
            
               Projekts par atbalstu kājnieku ieroču un vieglo ieroču nelikumīgas tirdzniecības un izplatīšanas apkarošanai Arābu līgas dalībvalstīs (II fāze, 2021–2024) – HR(2021) 125
            
            
               
                  Vispārīga informācija
               
            
            Šis projekts (ES un AVL projekta II fāze) balstīsies uz Arābu valstu līgas (AVL) un Savienības agrākiem centieniem, tostarp uz projekta I fāzē (2019–2021) paveikto, lai AVL dalībvalstīm palīdzētu arābu reģionā apkarot nelikumīgus kājnieku ieročus un vieglos ieročus (VIKI). (1)
            
            ES un AVL Stratēģiskā dialoga darba grupa masu iznīcināšanas ieroču, VIKI un ieroču kontroles jautājumos ir noteikusi prioritārās jomas iespējamai konkrētai sadarbībai. ES un AVL projekta I fāze ar virkni reģionālu un apakšreģionālu sanāksmju palīdzību ir veicinājusi paraugprakses un gūtās pieredzes apmaiņu minētajās jomās. Tā ir arī sniegusi AVL dalībvalstīm praktisku apmācību, kas izstrādāta tā, lai ilgtspējīgi veidotu (AVL) valstu un reģionālās spējas risināt nelikumīgu VIKI radītās problēmas, jo īpaši prioritārajās jomās.
            Laikposmā pirms SARS-CoV-2 pandēmijas projekts rīkoja projekta sākuma sanāksmi (2019. gada jūnijā Kairā) un pirmo apakšreģionālo semināru (2020. gada februārī Abū Dabī). Tas 2019. gada novembrī un decembrī organizēja arī trīs vajadzību novērtēšanas misijas, kas lika pamatus apmācības programmām valstīs uz vietas, kas 2020. gada janvārī un februārī notika Abū Dabī, Apvienotajos Arābu Emirātos un Rabātā, Marokā.
            Kad sākās pandēmija, projekts 2020. gada martā savus apmācības pasākumus pārcēla tiešsaistē. Līdz 2021. gada 30. aprīlim projekts bija sniedzis tiešsaistes apmācību sešām AVL dalībvalstīm, savukārt papildu apmācība tiešsaistē, tostarp turpmāka apmācība, bija paredzēta 2021. gada maijā un jūnijā. Notika arī diskusijas, lai nodrošinātu, ka projekta otrais (pēdējais) apakšreģionālais seminārs un reģionālā nobeiguma sanāksme tiktu sarīkota tiešsaistes formātā 2021. gada 31. jūlijā, pirms I fāzes beigām.
            AVL dalībvalstu amatpersonas, kuras piedalījušās projekta sanāksmēs un apmācības programmās, konsekventi ziņo par augstu apmierinātības pakāpi ar šiem pasākumiem, un proporcionāli liels skaits apmācību programmas dalībnieku norāda, ka programmā saņemto informāciju un speciālās zināšanas tie gatavojas izmantot savā ikdienas darbā.
            Projekta II fāze konsolidēs un nostiprinās projekta I fāzē ieliktos pamatus. I fāzē uzsāktie spēju veidošanas centieni tiks turpināti, paplašināti un padziļināti, lai nodrošinātu ilgtermiņa ilgtspēju. AVL dalībvalstis, kas nav saņēmušas apmācību projekta pirmajā fāzē, var to saņemt otrajā fāzē. AVL dalībvalstis, kas pirmajā fāzē iegūtās spējas vēlas attīstīt tālāk, saņems nepieciešamo atbalstu otrajā fāzē. Turklāt projekts pirmo reizi sapulcinās uz reģionāliem apmācības pasākumiem, kas dos iespēju AVL dalībvalstīm stiprināt valstu spējas veikt apmācību par VIKI kontroli (pasniedzēju apmācības pasākumi).
            Nelikumīgu kājnieku ieroču skaita samazināšana un to izskaušana arābu reģionā joprojām ir ārkārtīgi būtiska, lai arābu reģionā un kaimiņu reģionos – tostarp Eiropā – varētu samazināt visas vardarbības izpausmes un sekmēt ilgtspējīgu attīstību un labklājību atbilstoši Apvienoto Nāciju Organizācijas (ANO) ilgtspējīgas attīstības mērķiem (IAM). Konkrētāk – projekta mērķis ir stiprināt AVL dalībvalstu spējas īstenot ANO Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (Rīcības programma) un Starptautisko izsekošanas instrumentu (SII) saskaņā ar AVL dalībvalstu apzinātajām prioritātēm un vajadzībām.
            Projekta normatīvajā satvarā ietilpst arī Ilgtspējīgas attīstības programma 2030. gadam, jo īpaši tās mērķis Nr. 16.4., un ANO Drošības padomes rezolūcija 2370 (2017), kuras mērķis ir nepieļaut, ka teroristi iegūst ieročus. Tajā pašā laikā projekts piešķir konkrētu izpausmi solījumam īstenot saskaņotu rīcību pret ieroču nelikumīgu tirdzniecību, kas iekļauts ES un AVL Šarm eš Šeihas samita 2019. gada 25. februāra deklarācijā.
            Atkarībā no uzņēmējas AVL dalībvalsts izvēles, arī ANO Šaujamieroču protokols un Ieroču tirdzniecības līgums varētu kalpot par atsauces punktiem ar projektu saistītiem spēju veidošanas centieniem (eksporta/importa kontrole, novirzīšanas novēršana u. c.).
            
               
                  Projekta mērķi un ilgtspēja ilgtermiņā
               
            
            Tāpat kā projekta I fāzē arī II fāzes pamatā ir mērķis ilgtspējīgi stiprināt AVL dalībvalstu spējas īstenot Rīcības programmu un SII, tostarp lai saskaņā ar AVL dalībvalstu apzinātajām prioritātēm un vajadzībām apkarotu nelikumīgus kājnieku ieročus un terorismu. Lai sasniegtu šo pamatmērķi, projektam ir šādi galvenie mērķi:
            
                        a)
                     
                     
                        ilgtspējīgi veidot AVL dalībvalstu nacionālās spējas apkarot VIKI nelikumīgu izplatīšanu, apkarot terorismu un pastiprināt drošību pēckonflikta situācijās;
                     
                  
                        b)
                     
                     
                        ilgtspējīgi veidot AVL reģionālās spējas risināt minētos problēmjautājumus;
                     
                  
                        c)
                     
                     
                        AVL dalībvalstīs stiprināt nacionālo kontroli pār VIKI to aprites cikla galvenajos posmos un
                     
                  
                        d)
                     
                     
                        paplašināt paraugprakses un gūtās pieredzes apmaiņu.
                     
                  Konsultāciju gaitā AVL dalībvalstis ir norādījušas, ka tās labprāt saņemtu palīdzību un atbalstu konkrētās jomās, turklāt vislielākā uzmanība tika pievērsta nacionālo spēju veidošanai, lai apkarotu nelikumīgu ieroču plūsmas (sīkāku informāciju sk. nākamajā iedaļā). Visi projekta komponenti faktiski ir veidoti tā, lai ar projektu atbalstītās puses, – proti, AVL dalībvalstu valdības iestādes un amatpersonas, kā arī AVL Sekretariāts (Ieroču kontroles un atbruņošanās departaments), – tiktu nodrošinātas ar ilgtspējīgām kapacitātēm.
            
               
                  Rīcības apraksts
               
            
            Savienības projekts VIKI nelikumīgas tirdzniecības un izplatīšanas apkarošanai AVL dalībvalstīs (II fāze; 2021–2024) ir veidots, reaģējot uz vajadzībām, ko AVL dalībvalstis ir paudušas šādās prioritārajās jomās:
            
               1. joma
            
            Starptautiskā VIKI nodošanas kontrole (nelikumīgu ieroču plūsmu apkarošana)
            
                     
                        1.1.
                     
                     
                        Eksporta/importa/tranzīta licencēšana un kontrole (riska novērtējums u. c.)
                     
                  
                     
                        1.2.
                     
                     
                        VIKI novirzīšanas neatļautiem saņēmējiem novēršana
                     
                  
                     
                        1.3.
                     
                     
                        VIKI un to sastāvdaļu atklāšana transportētu preču un kravu pārbaužu laikā (inspekcijas metodes, paņēmieni un iekārtas, u. c.)
                     
                  
               2. joma
            
            Nelikumīgu kājnieku ieroču avotu identificēšana un sagraušana (tiesībaizsardzības iestāžu spēju veidošana)
            
                     
                        2.1.
                     
                     
                        Zemes, gaisa un jūras robežu, tostarp tehnoloģiju pārneses, kontrole
                     
                  
                     
                        2.2.
                     
                     
                        Marķēšana, uzskaite un izsekošana
                     
                  
                     
                        2.3.
                     
                     
                        Ieroču izmeklēšanas un inspekciju papildu paņēmieni un metodes (ballistikas informācijas izmantošana, kontrabandas maršrutu un metožu identificēšana/sagraušana u. c.)
                     
                  
               3. joma
            
            Citi kājnieku ieroču kontroles pasākumi
            
                     
                        3.1.
                     
                     
                        Krājumu pārvaldība un drošība
                     
                  
               4. joma Atbruņošanās, demobilizācija un reintegrācija (ADR)
            
            
                     
                        4.1.
                     
                     
                        Apmaiņa ar ADR speciālajām zināšanām, paraugpraksi un gūto pieredzi
                     
                  
                     
                        4.2.
                     
                     
                        Palīdzība valstu ADR programmu izstrādē
                     
                  
                     
                        4.3.
                     
                     
                        Citas atbalsta formas AVL dalībvalstīm, kas atrodas pēckonflikta stadijā
                     
                  Jāatzīmē, ka šis komponents, kaut arī dažas AVL dalībvalstis lūdza to iekļaut, kopumā nav izraisījis tik lielu interesi, kā citas šajā sadaļā minētās jomas. Šā iemesla dēļ tas nav projekta uzmanības centrā.
            
               5. joma
            
            Informācijas sniegšana par nelikumīgiem VIKI un pastiprināta VIKI kontrole
            
                     
                        5.1.
                     
                     
                        AVL dalībvalstu normatīvo aktu izvērtējums; konsultēšana par iespējamiem grozījumiem un pārskatīšanu.
                     
                  
                     
                        5.2.
                     
                     
                        Attiecīgu pētniecības rezultātu, publicētu pētījumu un citu dokumentu tulkošana arābu valodā
                     
                  Reaģējot uz minētajām vajadzībām, projektā tiks iekļauti šādi elementi:
            
                        1.
                     
                     
                        Reģionāla koordinācija: Kairas sākuma sanāksme
                     
                  
                        2.
                     
                     
                        Reģionāla koordinācija: divi reģionāli semināri
                     
                  
                        3.
                     
                     
                        Reģionāla koordinācija: Kairas nobeiguma sanāksme
                     
                  
                        4.
                     
                     
                        Nacionāla apmācība
                     
                  
                        5.
                     
                     
                        Reģionāla apmācība
                     
                  
                        6.
                     
                     
                        Projekta atbalsts nacionālas apmācības mācību programmu izstrādei
                     
                  
                        7.
                     
                     
                        Kopīgu valsts uz vietas veiktu operāciju veicināšana projekta ietvaros
                     
                  
                        8.
                     
                     
                        Informācijas sniegšana arābu valodā
                     
                  
                        9.
                     
                     
                        Projekta koordinācijas sanāksmes
                     
                  
                        10.
                     
                     
                        Projekta pārraudzība un izvērtēšana (tostarp finanšu revīzija)
                     
                  
               1.   Reģionāla koordinācija:
               Kairas sākuma sanāksme
            
            
                     
                        1.1.
                     
                     
                        Mērķis: palielināt informētību par projektu; apspriest I fāzi un apzināt II fāzei noderīgu pieredzi; un likt pamatus II fāzes pasākumiem (stiprināt kontaktus ar AVL dalībvalstīm, apzināt konkrētas valstu prioritātes un sākt plānot II fāzes pasākumus, tostarp apmācību) (1.–5. prioritāšu joma).
                     
                  
                     
                        1.2.
                     
                     
                        Darbības: trīs dienu ilga sākuma sanāksme AVL galvenajā mītnē Kairā, kurā aptver visus projekta aspektus (1.–5. prioritātes joma); tā paredzēta AVL dalībvalstu augstākajām amatpersonām un AVL personālam, kura atbildībā ir jautājumi, kas saistīti ar projektu.
                     
                  
                     
                        1.3.
                     
                     
                        Rīcības rezultāti: sagatavotas sīki izstrādātas prezentācijas, kas aptver visus projekta aspektus; apzināta II fāzei noderīga pieredze; nostiprināti kontakti ar AVL dalībvalstīm; apzinātas konkrētas valstu prioritātes; uzsākta II fāzes plānošana; izstrādāts sanāksmes kopsavilkuma ziņojums.
                     
                  
               2.   Reģionāla koordinācija: divi reģionāli semināri
            
                     
                        2.1.
                     
                     
                        Mērķis: veicināt projekta I fāzē sākto paraugprakses un gūtās pieredzes apmaiņu un noteikt valstu un reģionālās prioritātes ar projektu saistītās jomās (1.–5. prioritāšu joma).
                     
                  
                     
                        2.2.
                     
                     
                        Darbības: divi četru dienu semināri dažādās arābu galvaspilsētās (orientējošais laiks: 2022. gada pirmais pusgads, 2023. gada otrais pusgads). Daži no iespējamiem tematiem: valsts tiesību akti ieroču kontroles jomā (5.1. prioritāšu joma) un temati, kuriem pievēršas kā daļai no Rīcības programmas un SII sanāksmju cikla.
                     
                  
                     
                        2.3.
                     
                     
                        Rīcības rezultāti: paraugprakses un pieredzes apmaiņa ar projektu saistītās jomās; apzinātas valstu un reģionālās prioritātes tajās pašās jomās; sagatavots semināra kopsavilkuma ziņojums.
                     
                  
               3.   Reģionāla koordinācija: Kairas nobeiguma sanāksme
            
            
                     
                        3.1.
                     
                     
                        Mērķis: izvērtēt projekta II fāzi un plānot turpmāko sadarbību (1.–5. prioritātes joma).
                     
                  
                     
                        3.2.
                     
                     
                        Darbības: projekta beigās AVL galvenajā mītnē Kairā sarīkota divas dienas ilga sanāksme, kura paredzēta AVL dalībvalstu augstākajām amatpersonām un AVL personālam, kura atbildībā ir jautājumi, kas saistīti ar projektu.
                     
                  
                     
                        3.3.
                     
                     
                        Rīcības rezultāti: pārrunāta un izvērtēta projekta II fāze; izstrādāts turpmākās sadarbības plāns kājnieku ieroču kontroles jomā; sagatavots sanāksmes kopsavilkuma ziņojums.
                     
                  
               4.   Nacionāla apmācība
            
            
                     
                        4.1.
                     
                     
                        Mērķis: uzņēmējā AVL dalībvalstī veidot ilgtspējīgas kājnieku ieroču kontroles spējas atbilstīgi tās prioritātēm un vajadzībām (1.–4. prioritātes joma).
                     
                  
                     
                        4.2.
                     
                     
                        Darbības: līdz 154 nacionālas apmācības dienām attiecībā uz katru īstenošanas aģentūru, kas aptver iespējamo programmu piedāvājumu, no kura AVL dalībvalstis var izdarīt izvēli saskaņā ar savām prioritātēm un vajadzībām un apstiprināt oficiālā saziņā ar AVL sekretariātu (sk. zemāk a)-d) punktus). No 154 nacionālas apmācības dienām 94 dienas apmācība tiks sniegta tiešsaistē un 60 dienas – valstī uz vietas (piemēram, 12 piecu dienu ilgi pasākumi).
                        Reaģējot uz konkrētiem apmācības lūgumiem, īstenošanas aģentūras sadarbībā ar AVL sekretariātu priekšroku dos attālinātai saziņai ar AVL valdībām (tālrunim, e-pastam un tiešsaistes videokonferencēm).
                        Kā daļu no nacionālās apmācības piedāvājuma īstenošanas aģentūras piedāvās šādu veidu programmas (saraksts nav izsmeļošs):
                        
                                    
                                       a)
                                    
                                 
                                 
                                    2–5 dienu ievadkursi (tiešsaistē);
                                 
                              
                                    
                                       b)
                                    
                                 
                                 
                                    nacionālās apmācības pasākumi, ar ko papildina I fāzē īstenotos pasākumus, piemēram:
                                    
                                                —
                                             
                                             
                                                kursu atkārtojums jaunām dalībnieku grupām,
                                             
                                          
                                                —
                                             
                                             
                                                kursi zināšanu atsvaidzināšanai,
                                             
                                          
                                                —
                                             
                                             
                                                kursi, kuros padziļināti apgūst konkrētus tematus (3–5 dienas) vai plašāku tematu loku (vairāk nekā 5 dienas) un
                                             
                                          
                                                —
                                             
                                             
                                                specializēti kursi konkrētai mērķauditorijai (piem., loģistikas kursi amatpersonām, kas pārvalda ieroču un munīcijas krājumus);
                                             
                                          
                              
                                    
                                       c)
                                    
                                 
                                 
                                    kursi jaunpienācējiem (10 dienas vai ilgāki padziļināti kursi amatpersonām, kuras sāk pildīt ar VIKI saistītus pienākumus); un
                                 
                              
                                    
                                       d)
                                    
                                 
                                 
                                    apmācības programma AVL valstī, kura nav atbalsta saņēmēja, ja brauciens uz atbalsta saņēmēju valsti nav iespējams (2 pasākumi, katrs 5 dienas ilgs, tostarp transports un ēdināšana/izmitināšana dalībniekiem).
                                 
                              Jāatzīmē, ka vajadzības gadījumā projekts saviem apmācības pasākumiem piemēros jauktu (hibrīdu) mācīšanās pieeju, kurā tiešsaistes resursu izmantošana apvienota ar klātienes un tiešsaistes apmācību.
                     
                  
                     
                        4.3.
                     
                     
                        Rīcības rezultāti: nacionālās apmācības pasākumu ietekmi izvērtēs pasākuma beigās un vairākus mēnešus pēc pasākuma, lai noteiktu, kādā apmērā ir sasniegti projekta spēju veidošanas mērķi.
                     
                  
               5.   Reģionāla apmācība
            
            
                     
                        5.1.
                     
                     
                        Mērķis: AVL dalībvalstīs, kas piedalās, veidot ilgtspējīgas kājnieku ieroču kontroles spējas, tostarp spējas veikt apmācību (1.–4. prioritātes joma).
                     
                  
                     
                        5.2.
                     
                     
                        Darbības: līdz 40 apmācības dienām klātienē attiecībā uz katru īstenošanas aģentūru, kas vienlaikus dod labumu dalībniekiem no vairākām AVL dalībvalstīm, tostarp pasniedzēju apmācības pasākumi (4 pasākumi, katrs 5 vai 10 dienu ilgs, katrai īstenošanas aģentūrai; notiek kādā no AVL dalībvalstīm).
                        Jāatzīmē, ka vajadzības gadījumā projekts saviem apmācības pasākumiem piemēros jauktu (hibrīdu) mācīšanās pieeju, kurā tiešsaistes resursu izmantošana apvienota ar klātienes un tiešsaistes apmācību.
                     
                  
                     
                        5.3.
                     
                     
                        Rīcības rezultāti: reģionāla mēroga apmācības pasākumu ietekmi izvērtēs pasākuma beigās un vairākus mēnešus pēc pasākuma, lai noteiktu, kādā apmērā ir sasniegti projekta spēju veidošanas mērķi.
                     
                  
               6.   Projekta atbalsts nacionālas apmācības mācību programmu izstrādei
            
            
                     
                        6.1.
                     
                     
                        Mērķis: stiprināt valstu atbildību un projekta apmācības pasākuma ilgtspēju ilgtermiņā (1.–4. prioritāšu joma).
                     
                  
                     
                        6.2.
                     
                     
                        Darbības: ja tiks saņemts lūgums, īstenošanas aģentūras atbalstīs valsts mācību programmu izstrādi, sniedzot attiecīgās speciālās zināšanas un dokumentāciju.
                     
                  
                     
                        6.3.
                     
                     
                        Rīcības rezultāti: projekta atbalsta ietekmi uz nacionālas apmācības mācību programmas izstrādi izvērtēs tūlīt pēc iesaistes beigām un vairākus mēnešus pēc tās noslēguma.
                     
                  
               7.   Kopīgu valsts uz vietas veiktu operāciju veicināšana projekta ietvaros
            
            
                     
                        7.1.
                     
                     
                        Mērķis: pārbaudīt un uzlabot ES un AVL apmācības pasākumos sniegtas informācijas apguves efektivitāti, tādējādi stiprinot projekta apmācības ilgtspēju ilgtermiņā (1.–4. prioritāšu joma).
                     
                  
                     
                        7.2.
                     
                     
                        Darbības: projekts veicinās divu kopīgu uz vietas veiktu operāciju sagatavošanu, īstenošanu un analīzi; operācijas brīvprātīgi īstenos AVL dalībvalstu valsts drošības spēki. Kopīgo uz vietas veikto operāciju sagatavošanu un analīzi vadīs īstenošanas aģentūras, un tas notiks tiešsaistē (divi divu dienu ilgi pasākumi, projekts katram pasākumam segs izmaksas par arābu–angļu–franču tulkošanu). AVL valstis, kuras piedalās, būs operatīvi un finansiāli atbildīgas par kopīgo uz vietas veikto operāciju īstenošanu.
                     
                  
                     
                        7.3.
                     
                     
                        Rīcības rezultāti: kopīgo uz vietas veikto operāciju ietekmi izvērtēs tūlīt pēc to beigām un vairākus mēnešus pēc to noslēguma.
                     
                  
               8.   Informācijas sniegšana arābu valodā
            
            
                     
                        8.1.
                     
                     
                        Mērķis: apmierināt AVL dalībvalstu vajadzību saņemt neatkarīgu un uzticamu informāciju arābu valodā par kājnieku ieročiem un bruņotu vardarbību (5. prioritārā joma).
                     
                  
                     
                        8.2.
                     
                     
                        Darbības: galveno publikāciju un dokumentu (publicēti ziņojumi, paraugprakses norādījumi u.c.) tulkošana arābu valodā. Kā piemērus varētu minēt jaunus ES dokumentus par VIKI, SAS rokasgrāmatu par dzimumu līdztiesības principu ievērošanu kājnieku ieroču kontrolē un nodaļu “Drošība” ikgadējā Pasaules Muitas organizācijas (PMO) ziņojumā par nelikumīgu tirdzniecību (Illicit Trade Report).
                     
                  
                     
                        8.3.
                     
                     
                        Rīcības rezultāti: konkrēti rezultāti ietvers nozīmīgu grāmatu, ziņojumu, informatīvo dokumentu un citu ar kājnieku ieročiem saistītu dokumentu iztulkošanu, kā arī apraides failu un blogu publicēšanu tīmeklī arābu valodā. Kopumā šīs rīcības rezultātā būtiski pieejamāka kļūs neatkarīga un uzticama informācija arābu valodā par kājnieku ieročiem un bruņotu vardarbību, balstoties uz projekta 1. fāzē ieliktajiem pamatiem.
                     
                  
               9.   Projekta koordinācijas sanāksmes
            
            
                     
                        9.1.
                     
                     
                        Mērķis: nodrošināt optimālu projekta koordināciju un plānošanu.
                     
                  
                     
                        9.2.
                     
                     
                        Darbības: sanāksmes klātienē īstenošanas aģentūru mītnēs Briselē, Ženēvā un Lionā (pavisam trīs sanāksmes), kur tiksies trīs īstenošanas aģentūras, kā arī AVL sekretariāts, lai apspriestu ar projektu saistītas problēmas un prioritātes, kā arī īstenošanas plānus un stratēģijas.
                     
                  
                     
                        9.3.
                     
                     
                        Rīcības rezultāti: sagatavots īss ziņojums, kurā izklāstītas ar projektu saistītās problēmas un prioritātes, kā arī īstenošanas plāni un stratēģijas (viens ziņojums par katru sanāksmi).
                     
                  
               10.   Projekta pārraudzība un izvērtēšana
            
            
                     
                        10.1.
                     
                     
                        Mērķis: panākt, ka projekts ir sasniedzis savus mērķus un ka visi projekta izdevumi ir bijuši atbilstoši saskaņotajam budžetam.
                     
                  
                     
                        10.2.
                     
                     
                        Darbības: projekta II fāze ietvers iekšēju un ārēju projekta ietekmes izvērtējumu. Iekšējo izvērtējumu veiks projekta personāls ar pētniecības projekta Small Arms Survey pārraudzības, izvērtēšanas un mācīšanās speciālista atbalstu. Ārējo izvērtēšanu veiks ārējs konsultants, kurš šajā nolūkā apmeklēs Kairas nobeiguma sanāksmi, atsevišķas AVL valstis (četras) un īstenošanas aģentūru mītnes. Projektā būs iekļauta arī Savienības prasībām atbilstoša finanšu revīzija.
                     
                  
                     
                        10.3.
                     
                     
                        Rīcības rezultāti: pabeigta projekta ietekmes iekšējā un ārējā izvērtēšana; veikta finanšu revīzija.
                     
                  
               
                  Īstenošanas aģentūras un partnerības
               
            
            Arī projekta II fāzi partnerībā ar AVL sekretariātu īstenos ES un AVL Stratēģiskā dialoga masu iznīcināšanas ieroču, VIKI un ieroču kontroles jautājumos ietvaros. AVL sekretariāts 2019. gada jūlijā uzņēma projekta I fāzes sākuma sanāksmi Kairā, Ēģiptē. Sekretariāta personāls piedalījās divās no vajadzību novērtējuma misijām, kuras projekts īstenoja 2019. gada novembrī un decembrī, kā arī projekta pirmajā apakšreģionālajā seminārā, kas 2020. gada februārī notika Abū Dabī, Apvienotajos Arābu Emirātos. Projekta veiksmīgai turpināšanai II fāzē joprojām svarīgs ir pastāvīgs, stingrs AVL sekretariāta atbalsts.
            Tāpat kā projekta I fāzē vadošā īstenošanas aģentūra būs Small Arms Survey (“SAS”) – Akadēmiskā starptautisko un attīstības pētījumu institūta, kas atrodas Ženēvā, Šveicē, asociēta programma. Īstenojot projekta II fāzi, SAS arī turpmāk izmantos Starptautiskās Kriminālpolicijas organizācijas (Interpola) un Pasaules Muitas organizācijas (PMO) būtisko ieguldījumu. PMO būs atbildīga galvenokārt par 1. un 2.1. prioritātes jomu (starptautiska nodošanas kontrole, tostarp robežkontroles), Interpols – par 2.2. un 2.3. jomu (tiesībaizsardzības iestāžu spēju veidošana) un SAS – par 3.–5. jomu (krājumu pārvaldība un drošība, ADR un ar VIKI saistītas informācijas nodrošināšana).
            Šī partnerība ir sadarbības modelis VIKI jomā. Projekts izmanto katras īstenošanas aģentūras papildinošās un speciālās zināšanas, lai piedāvātu visaptverošu zināšanu un spēju veidošanas programmu, kas aptver Rīcības programmas un SII (Starptautiskā izsekošanas instrumenta) galvenās sastāvdaļas. Tādējādi starptautiskās sadarbības un multilaterālisma koncepcijas, kas uzsvērtas tādos dokumentos kā Rīcības programma un ES VIKI stratēģija, projekts pārvērš reālos rezultātos, proti, faktiskā Rīcības programmas un SII īstenošanā un starpreģionālās drošības stiprināšanā.
            Vajadzības gadījumā SAS, koordinējot darbības ar AVL sekretariātu, slēgs apakšlīgumus ar citām organizācijām, lai palīdzētu saistībā ar citām projekta sastāvdaļām. Atkarībā no iesaistīto AVL dalībvalstu vajadzībām un vēlmēm projekta īstenošanu var sekmēt arī citas organizācijas, tostarp pilsoniskās sabiedrības organizācijas, kā arī konkrētas specializētas AVL aģentūras.
            Īstenošanas aģentūras savu darbību koordinēs arī ar valstiskām un nevalstiskām organizācijām, kas darbojas AVL dalībvalstīs, kā arī ar šajās valstīs klātesošajām Savienības programmām, lai nodrošinātu, ka visas projekta ietvaros veiktās darbības papildina un turpina esošās iniciatīvas. Jāņem vērā, ka šis projekts pastiprina Savienības pēdējo gadu atbalstu tam, lai tiktu attīstīta un īstenota Interpola nelikumīgo ieroču reģistra un meklēšanas pārvaldības sistēma (iARMS), kas ir Interpola ES un AVL apmācības piedāvājuma būtiska sastāvdaļa.
            Īstenošanas aģentūras veiks arī pienācīgus pasākumus, lai atbilstoši Savienības norādījumiem nodrošinātu projekta pamanāmību.
            
               
                  Ilgums
               
            
            Projekta paredzētais ilgums ir 36 mēneši.
            
               (1)  Padomes Lēmums (KĀDP) 2018/1789 (2018. gada 19. novembris) par atbalstu kājnieku ieroču un vieglo ieroču nelikumīgas tirdzniecības un izplatīšanas apkarošanai Arābu līgas dalībvalstīs.